CELEX: C2007/117/10
Language: mt
Date: 2007-05-26 00:00:00
Title: Kawża C-125/07 P: Appell imressaq fit- 2 ta' Marzu 2007 minn Erste Bank der österreichischen Sparkassen AG kontra s-sentenza mogħtija mill-Qorti tal-Prim'Istanza tal-Komunitajiet Ewropej (It-Tieni Awla) fl- 14 ta' Diċembru 2006 fil-kawżi magħuda T-259/02 sa T-264/02 u T-271/02, Raiffeisen Zentralbank Österreich AG u.a. vs Il-Kummissjoni tal-Komunitajiet Ewropej, b'riferiment ghall-kawża T-264/02

26.5.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 117/6
            
         Appell imressaq fit-2 ta' Marzu 2007 minn Erste Bank der österreichischen Sparkassen AG kontra s-sentenza mogħtija mill-Qorti tal-Prim'Istanza tal-Komunitajiet Ewropej (It-Tieni Awla) fl-14 ta' Diċembru 2006 fil-kawżi magħuda T-259/02 sa T-264/02 u T-271/02, Raiffeisen Zentralbank Österreich AG u.a. vs Il-Kummissjoni tal-Komunitajiet Ewropej, b'riferiment ghall-kawża T-264/02
   (Kawża C-125/07 P)
   (2007/C 117/09)
   Lingwa tal-kawża: Il-Ġermaniż
   Partijiet
   
      Rikorrenti: Erste Bank der österreichischen Sparkassen AG (irrappreżentata minn: F. Montag, avukat)
   
      Parti oħra fil-kawża: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tiġi annullata parzjalment is-sentenza tal-Qorti tal-Prim'Istanza tal-Komunitajiet Ewropej (it-Tieni Awla) ta' l-14 ta' Diċembru 2006, kawżi magħquda T-259/02 sa T-264/02 u T-271/02 (1), safejn din ċaħdet ir-rikors fil-kawża T-264/02 kontra d-deċiżjoni tal-konvenuta tal-11 ta' Ġunju 2002, C(2002) 2091 def., rigward proċediment għall-applikazzjoni ta' l-Artikolu 81 tat-Trattat KE, u tiġi annullata l-imsemmija deċiżjoni tal-konvenuta fil-parti fejn din timponi multa fuq ir-rikorrenti;
            
         
               —
            
            
               sussidjarjament, titnaqqas b'mod adegwat il-multa imposta fuq ir-rikorrenti fl-Artikolu 3 tad-deċiżjoni tal-konvenuta tal-11 ta' Ġunju 2002, C(2002) 2091 def., dwar proċediment għall-applikazzjoni ta' l-Artikolu 81 tat-Trattat KE;
            
         
               —
            
            
               ulterjorment u sussidjarjament ukoll, tiġi annullata s-sentenza tal-Qorti tal-Prim'Istanza msemmija fil-punt nru 1 u tiġi mibgħuta lura l-kawża lill-Qorti tal-Prim'Istanza.
            
         
               —
            
            
               f'kull każ, tordna lill-konvenuta tbati l-ispejjeż.
            
         Motivi u argumenti prinċipali
   
               1.
            
            
               Qed jiġi sostnut li s-sentenza kkontestata biddlet il-portata tad-dritt għal waħda kontraddittorja. Fil-fatt, ir-rikorrenti ma ġietx mismugħa regolarment fir-rigward ta' l-akkuża prevista tal-kwoti tas-suq tas-settur tal-banek tat-tfaddil Awstrijaċi li saret mill-Kummissjoni. Il-Qorti tal-Prim'Istanza tidher li qalet żbaljatament fis-sentenza tagħha li r-riferiment min-naħa tal-konvenuta, meta ressqet l-argumenti tagħha, dwar il-fatt li r-rikorrenti kienet l-ogħla istitut tas-settur tal-banek tat-tfaddil, kien biżżejjed sabiex id-drittijiet tad-difiża ta' din ta' l-aħħar jiġu ssalvagwardati. Bil-kontra, il-konvenuta jmissha indikat ukoll lir-rikorrenti liema konklużjonijiet kellha l-intenzjoni toħroġ minn din iċ-ċirkustanza.
            
         
               2.
            
            
               Mil-lat ġuridiku sostanzjali r-rikorrenti ssostni li l-Qorti tal-Prim'Istanza naqset milli tikkunsidra numru ta' ksur tad-dritt Komunitarju li kien jinsab fid-deċiżjoni tal-konvenuta. B'mod partikolari, din id-deċiżjoni:
               
                           a.
                        
                        
                           kisret l-Artikolu 15(2) tar-Regolament Nru 17/1962, in kwantu r-rikorrenti ġiet akkużata bl-imġiba tal-GiroCredit għall-perijodu qabel l-akkwist tagħha mill-istess rikorrenti. L-imġiba ta' GiroCredit għall-imsemmi perijodu kellha tiġi attribbwita lill-grupp Bank Austria, peress li din (i) kienet tikkontrolla lil Giro Credit u kienet tinfluwenza l-parteċipazzjoni tagħha fil-club Lombard, (ii) kienet tipparteċipa permezz ta' grupp ta' kumpanniji oħra fil-ftehim tal-club Lombard u (iii) kienet għadha teżisti ġuridikament meta ngħatat id-deċiżjoni;
                        
                     
                           b.
                        
                        
                           kisret l-Artikolu 15(2) tar-Regolament Nru 17/1962, in kwantu r-rikorrenti ġiet akkużata bil-kwoti tas-suq tal-banek tat-tfaddil ġuridikament u ekonomikament indipendenti fil-perijodu tal-ksur ikkontestat (1995 sa Ġunju 1998). Diġà tonqos il-bażi ġuridika sabiex il-banek tat-tfaddil jiġu attribwiti lir-rikorrenti. Barra minn hekk l-anqas ma huma validi l-preżupposti tal-bażijiet ġuridiċi invokati mill-Qorti tal-Prim'Istanza u mill-konvenuta;
                        
                     
                           ċ.
                        
                        
                           kisret l-Artikolu 81(1) KE, in kwantu l-akkuża tal-kwoti tas-suq tas-settur tal-banek tat-tfaddil lir-rikorrenti kienet tfisser f'analiżi iktar iddettaljata akkuża fiha nfisha ta' l-imġiba tal-banek tat-tfaddil ġuridikament u ekonomikament indipendenti, mingħajr ma ġew osservati bżonnijiet stretti stabbiliti mill-Qorti tal-Ġustizzja għall-imputazzjoni ta' l-imġiba ta' oħrajn;
                        
                     
                           d.
                        
                        
                           kisret l-Artikolu 15(2) tar-Regolament Nru 17/1962 in kwantu l-multa ma setgħetx tingħata abbażi ta' l-akkuża illegali tal-GiroCredit u tas-settur tal-banek tat-tfaddil lir-rikorrenti u xorta waħda ġiet ikkalkulata fuq livell eċċessivament għoli.
                        
                     
                           e.
                        
                        
                           kisret l-Artikolu 15(2) tar-Regolament Nru 17/1962 anki li kieku l-akkuża tas-settur tal-banek tat-tfaddil saret korrettement, li ma seħħx, peress li f'kull każ akkuża tas-settur kollu tal-banek tat-tfaddil lir-rikorrenti kienet leġittima, peress li l-Bank Austria u l-Erste österreichische Sparkasse — Bank AG ingħataw multa separata rispettivament, fejn il-kwoti tagħhom fis-suq ma setgħux jitqiesu wkoll fl-ambitu ta' l-iffissar tal-multa kontra r-rikorrenti, jiġifieri għat-tieni darba u għaldaqstant bid-doppju;
                        
                     
                           f.
                        
                        
                           kisret l-Artikolu 81(1) KE in kwantu l-ftehim tal-club Lombard ma kienx jikkomporta ħsara “rilevanti ”għall-kummerċ bejn l-Istati membri, fejn għaldaqstant l-Artikolu 81(1) KE f'dan il-każ ma setgħax jiġi applikat.
                        
                     
         
      (1)  ĠU C 331, p. 29.